ธาริษาสั่งลดค่าต๋งก่อนลา
เกาะติดข่าว ข่าวร้อน ข่าวเด่น ข่าววันนี้ ข่าวการเมือง ประเด็นการเมือง ข่าวเศรษฐกิจ ข่าวกีฬา ท่องเที่ยว บันเทิง ดูดวง สลากกินแบ่งรัฐบาล คลิปวีดีโอ ทันเหตุการณ์ทุกแง่มุม โดยทีมงานโพสต์ทูเดย์
21 ส.ค. 2554

เบิกโอนข้ามเขตไม่ต้องจ่าย คลังคาดนำมาใช้จริงต้นปีหน้า
โพสต์ทูเดย์ — ปีหน้ายกเลิกเก็บค่าต๋งเบิกโอนเงินข้ามเขต ไทยพาณิชย์รับรายได้หดร่วมหมื่นล้าน
แหล่งข่าวจากกระทรวงการคลัง เปิดเผยว่า นายกรณ์ จาติกวณิช รมว.คลัง ได้หารือนโยบายนี้กับนางธาริษา วัฒนเกส ผู้ว่าการ ธนาคารแห่งประเทศไทย (ธปท.) มาแล้ว 23 รอบ และนางธาริษารับปากว่าจะดำเนินการให้เสร็จสิ้นก่อนที่จะอำลาตำแหน่งในเดือน ต.ค.นี้
นอกจากนี้ กระทรวงการคลังได้มอบหมายให้นายคณิศ แสงสุพรรณ กรรมการ ธปท.ศึกษาในเรื่องนี้ประกอบด้วยเพื่อลดภาระให้กับประชาชนที่ปัจจุบันรับภาระค่าใช้จ่ายจากการโอนหรือเบิกถอนเงินสดข้ามเขต และค่าธรรมเนียมการโอนเงินเข้าบัญชีเงินเดือนพนักงาน จึงอยากให้ธนาคารพาณิชย์ยกเลิกการคิดค่าธรรมเนียมในส่วนนี้ โดยคาดว่าจะนำมาใช้จริงได้ในต้นปีหน้า
นางกรรณิกา ชลิตอาภรณ์ กรรมการผู้จัดการใหญ่ ธนาคารไทยพาณิชย์ กล่าวว่า ในวันที่ 9 ก.ย. ธปท.ได้นัดธนาคารพาณิชย์หารือเรื่องการลดค่าธรรมเนียม โดยหาก ธปท.ยกเลิกการเก็บค่าธรรมเนียมข้ามเขตจะทำให้รายได้ของธนาคารพาณิชย์ทั้งระบบหายไปเป็นหลักหมื่นล้านบาท 
นางกรรณิกา กล่าวว่า การลดค่าธรรมเนียมดังกล่าวจะส่งผลกระทบต่อแผนการสร้างรายได้ค่าธรรมเนียมของธนาคารไทยพาณิชย์ให้ปรับตัวลดลง 
“ตอนนี้ก็งงอยู่เหมือนกัน คิดว่าถ้ารายได้หาย ธนาคารพาณิชย์ขนาดใหญ่ก็คงโดนใกล้เคียงกัน แม้ว่าเครื่องเอทีเอ็มของเราจะเยอะสุด แต่ผลกระทบคงต่างกันไม่มาก” นาง กรรณิกา กล่าว
ทั้งนี้ รายได้ที่ไม่ใช่ดอกเบี้ยของธนาคาร ซึ่งได้รวมค่าธรรมเนียมการโอนเงินข้ามเขตรวมอยู่ประมาณ 30% ส่วนที่เหลือเป็นรายได้ดอกเบี้ย
นางกรรณิกา กล่าวว่า ธนาคารคงไม่สามารถปรับรายได้ดอกเบี้ยเพิ่ม เพื่อชดเชยรายได้ที่ไม่ใช่ดอกเบี้ยได้ หาก ธปท.ออกนโยบายค่าธรรมเนียมออกมา เพราะผู้กู้กับผู้ที่จ่ายค่าธรรมเนียมเป็นลูกค้าคนละกลุ่ม ผู้ที่ไม่กู้เงินก็ไม่ควรจ่ายในสิ่งที่ไม่ได้ใช้
กรรมการผู้จัดการใหญ่ ธนาคารไทยพาณิชย์ กล่าวว่า อยากให้มั่นใจว่าสิ่งที่ธนาคารคิดค่าธรรมเนียมแต่ละผลิตภัณฑ์นั้นไม่เหมือนกัน บางผลิตภัณฑ์ไม่ได้เรียกเก็บ แต่บางส่วนก็เรียกเก็บให้เหมาะสมกับพฤติกรรมคนไทย
นางกรรณิกา กล่าวว่า การดำเนินธุรกิจนั้น ธนาคารพาณิชย์ไม่อยากให้มองในมุมแคบ แต่ควรจะมองว่าผลตอบแทนจากการทำธุรกิจจะเป็นเท่าไหร่ โดยเฉพาะการดูอัตราผลตอบแทนจากส่วนของผู้ถือหุ้น (อาร์โออี) เพราะเป็นส่วนที่สะท้อนให้เห็นความแข็งแกร่งของธนาคาร โดยอาร์โออีไม่ควรต่ำกว่า 20% แต่ธนาคารพาณิชย์บางแห่งในประเทศไทยมีอาร์โออีต่ำกว่า 10% 
ขณะที่อาร์โออีของธนาคารพาณิชย์ทั่วโลกในช่วง 23 ปีที่ผ่านมาถือว่าต่ำมาก จากปัญหาเศรษฐกิจโลก ฉะนั้นสภาวะอย่างนี้ไม่ควรเกิดขึ้นกับธนาคารพาณิชย์ของไทย เพราะจะยิ่งทำให้ธนาคารพาณิชย์ไม่มีความแข็งแกร่ง